Papersnake/gushiwen huggingface dataset:
题文徵明袁安卧雪图
弘历（清代）

一榻清风足古今，高轩何事重相寻。立朝封事干将淬，犹是冰霜不畏心。
送人赴官
齐己（唐代）

年少作初官，还如行路难。兵荒经邑里，风俗久凋残。

照砚花光淡，漂书柳絮干。聊应充侍膳，薄俸继朝餐。
题中川张氏所居
薛嵎（宋代）

鸥鸟往来处，此翁甘隐沦。
地因人物著，名入郡图新。
夜月情怀淡，茅茨意态真。
高风无识拔，老却采薇身。
赋别区象先观察出都二首 其一
何吾驺（明代）

十年载酒话前盟，每向长安洽弟兄。弹剑未销风雨合，挥杯其弟暮烟生。

犹馀瑞霭迎宵仗，独拥閒云出晓城。天下同心人易老，建牙何处可谈兵。
城上
李商隐（唐代）

有客虚投笔，无憀独上城。
沙禽失侣远，江树著阴轻。
边遽稽天讨，军须竭地征。
贾生游刃极，作赋又论兵。
题黎横舟诗卷二首 其二
萧立之（宋代）

老来渐不喜狡狯，输与麻姑却少年。掷地丹砂忽璀粲，不知□□有新编。
自咏
白居易（唐代）

夜镜隐白发，朝酒发红颜。可怜假年少，自笑须臾间。

朱砂贱如假，不解烧为丹。玄鬓化为雪，未闻休得官。

咄哉个丈夫，心性何堕顽。但遇诗与酒，便忘寝与餐。

高声发一吟，似得诗中仙。引满饮一盏，尽忘身外缘。

昔有醉先生，席地而幕天。于今居处在，许我当中眠。

眠罢又一酌，酌罢又一篇。回面顾妻子，生计方落然。

诚知此事非，又过知非年。岂不欲自改，改即心不安。

且向安处去，其馀皆老闲。
又答韵
孙应时（宋代）

连阴漠漠锁春寒，间检新年历日看。
节里人言太幽独，休头书日报平安。
山林决计应宜早，藜苋谋生未苦难。
归对妻孥真大笑，点鱼元不解缘竿。
赠酒泉韩太守
岑参（唐代）

太守有能政，遥闻如古人。俸钱尽供客，家计常清贫。

酒泉西望玉关道，千山万碛皆白草。辞君走马归长安，

忆君倏忽令人老。
和叔夏十绝一宿云峰寺二到韩公庄三饭草衣岩
胡寅（宋代）

久闻人境寄陶庐，深约同游驾小车。
文举旧传樽有酒，冯欢宁叹食无鱼。
猩猩嗜酒
刘元卿（明代）

猩猩，兽之好酒者也。大麓之人设以醴尊。陈之饮器，小大具列焉。织草为履，勾连相属也，而置之道旁。猩猩见，则知其诱之也，又知设者之姓名与其父母祖先，一一数而骂之。已而谓其朋曰：“盍少尝之？慎无多饮矣！”相与取小器饮，骂而去之。已而取差大者饮，又骂而去之。如是者四，不胜其唇吻之甘也，遂大爵而忘其醉。醉则群睨嘻笑，取草履着之。麓人追之，相蹈藉而就絷，无一得免焉。其后来者亦然。

夫猩猩智矣，恶其为诱也，而卒不免于死，贪为之也。
过白头桥
梅挚（宋代）

白头桥奈白头何，旧德如存故老歌。
不特与梁起遗爱，大都才美服人多。
夜静秋凉伏枕不寐忧从中来口占
张洵佳（清代）

京师竟作虎狼窝，窝外鲸鲵又奈何。魁柄神奸操只手，孽缘香火召群魔。

闰逢八月黄花落，乱合五胡白骨多。我有心香祷苍昊，休教同室再操戈。
隔浦莲近拍
赵闻礼（宋代）

愁红飞眩醉眼。日淡芭蕉卷。帐掩屏香润，杨花扑、春云暖。啼鸟掩梦远。芳心乱。照影收奁晚。
画眉懒。微醒带困，离情中酒相半。裙腰粉瘦，怕按六么歌板。帘卷层楼探旧燕。肠断。花枝和闷重捻。
夏夜书事
孔平仲（宋代）

空庭愁寂一蝉鸣，斋阁阴阴夏簟清。鸟背送回残照去，林梢看得晚凉生。

归鸦映水缤纷黑，斜月穿帘点滴明。一夜渴心不得晓，唯听深井辘轳声。
代赋寿宁宗潜邸
刘宰（宋代）

圣学家传自有师，更罗英俊侍经帷。治功尚论唐虞际，政体宁甘汉晋卑。

猥向梁园陪末坐，敢凭尧历记佳期。羞囊已办诗千首，准拟年年荐寿卮。
赠林薪
王迈（宋代）

丈夫惟穷不可讳，仆妾于人真短气。
一技能精百不忧，有功翰墨尤足贵。
林生家世本业儒，读书不利改佣书。
计穷未肯与书绝，又学裁翦兼黏糊。
就中颇得三昧诀，翻腾碑画更奇绝。
持此可疗寒与饥，十指便当张仪舌。
昔我于生义理明，以我这困知生贫。
我今一字不堪煮，生犹有技可资身。
邺侯书堂高不过，好事例少欲人多。
把笔赠生以此歌，有剑无廪奈生何。
风入松
李鼐（宋代）

翠烟笼日上花梢。花外楼高。海犀不动帘栊静，书长人懒莺娇。宝篆浓薰沉水，清商低按擅槽。画堂深处燕蟠桃。亲见仙曹。

雾鬟不改朱颜好，年年长被春饶。一品疏封它日，十分沉醉今朝。
早来堂
米芾（宋代）

山聚诗增思，洋宽墨有池。紫金化夕境，岚翠发朝曦。

兜率当铜槛，蓬壶对蕙帷。平生会心趣，归计岂应迟。
菩萨蛮
陈大成（清代）

莲塘过雨花开遍，水亭长日涨清宴。曾记有人同，脸霞相向红。

今宵重听雨，藕断莲心苦。盼得花再开，那人来不来。
四合仙梁
杨二酉（清代）

谁将玉斧斲仙榕，露叶云根影万重。疑是银桥天上落，不因风雨作神龙。
送潘象安归省八首 其五
梁孜（明代）

赋就长杨芳桂丛，隋珠早已动三公。新都云树悬孤梦，便泛秋槎逐转蓬。
留别句容簿
高坦（宋代）

岩下相逢不忍还，狂歌醉酒且盘桓。仇香莫问神仙事，天上人间总一般。
招隐二首
陈傅良（宋代）

将子无涉水，水深下无极。
鯈鱼舞浮阳，螭首闯阴碧。
弱去一羽沉，恶来万波激。
子兮何所求，快此蛟涎滴。
议谏起阳城，拾遗招李渤。
望子子不来，羊裘号逋客。
踞坐山石粗，晞发朔风疾。
乱流两白足，何日踔疎逸。
子兮宁不悲，饥氓俟唐稷。
岂其洛之涯，而可温与石。
题蔡州柳庄铺
廖刚（宋代）

云垂旷野路漫漫，策策秋声作莫寒。已分故园天样远，不知何处是长安。
雨後绝凉偶作
陆游（宋代）

槐阴日色薄，桐叶雨声长。
林下有余适，城中无此凉。
浮瓜寒水碧，斸药小鉏香。
未许陶潜达，华簪何足忘。
寻梅
吴惟信（宋代）

春山合碧映春泉，今日寻梅忆去年。阴径谁知藏造化，晴花一树锁寒烟。
鹤冲天·清明天气
杜安世（宋代）

清明天气，永日愁如醉。台榭绿阴浓，薰风细。燕子巢方就，盆池小，新荷蔽。恰是逍遥际。单夹衣裳，半笼软玉肌体。
石榴美艳，一撮红绡比。窗外数修篁，寒相倚。有个关心处，难相见，空凝睇。行坐深闺里，懒更妆梳，自知新来憔悴。
河传（以石曼卿诗为之）
赵鼎（宋代）

年年桃李。渺关河一梦，飞花空委。鸿去燕来，锦字参差难寄。敛双眉、山对起。

娇波泪落妆如洗。独倚高楼，日日春风里。江水际。天色无情，似送离怀千里。
胡马嘶北风
杨亿（宋代）

动地阴风劲，连云白草齐。
闻琴空仰秣，践雪忆归蹄。
金埒心宁恋，鹽车困欲嘶。
过关拖疋练，渡水惜鄣泥。
五路鸾旗缓，千金碣馆迷。
羁魂重怀土，不寐到晨鸡。
送邓州崔长史
卢纶（唐代）

出山车骑次诸侯，坐领图书见督邮。绕郭桑麻通淅口，

满川风景接襄州。高城鸟过方催夜，废垒蝉鸣不待秋。

闻说元规偏爱月，知君长得伴登楼。
林下五吟
邵雍（宋代）

相招相劝欢流霞，鬓乱秋霜发乱华。
所记莫非前甲子，凡经多是老官家。
共夸今日重孙过，更说当时旧事呀。
言语丁宁有情味，后生无笑太周遮。
殷贤戏批书后寄刘连州并示孟仑二童
柳宗元（唐代）

书成欲寄庾安西，纸背应劳手自题。

闻道近来诸子弟，临池寻已厌家鸡。
寒食上冢
杨万里（宋代）

迳直夫何细！桥危可免扶？
远山枫外淡，破屋麦边孤。
宿草春风又，新阡去岁无。
梨花自寒食，时节只愁予。
送沈诚庄还皋兰兼东徐叔拱
解缙（明代）

画船载酒过枫桥，送到东风雪未消。此日相逢又相别，蓝桥西去路迢迢。
登山望海四首其四
张耒（宋代）

鸟去苍烟古木，人归绿野孤舟。
信美虽非吾土，消忧且复登楼。
正月十日夜大雷震
范成大（宋代）

阿香真是健妇，夜半鼓行疾驱。
直恐南山破碎，绝怜窗纸枝梧。
闻沂州卢侍郎致仕有感
欧阳修（宋代）

少年相与探花开，老病惟愁节物催。蹉跎归计荒三径，牢落生涯泥一杯。

颍上先生招不起，沂州太守亦归来。自愧国恩终莫报，尚贪荣禄此徘徊。
窆石
王十朋（宋代）

越俗流传素可疑，禹陵窆石果何时。只应便是专车骨，未可呼为没字碑。
赠笔处士屠希
晁说之（宋代）

屠希祖是屠牛坦，今日却屠秋兔毫。
自识有心三副健，可怜无副一心劳。
上归州刺史代通状二首·其一
怀濬（唐代）

家在闽山西复西，其中岁岁有莺啼。
如今不在莺啼处，莺在旧时啼处啼。
浣溪沙·雨歇梧桐泪乍收
纳兰性德（清代）

雨歇梧桐泪乍收，遣怀翻自忆从头。摘花销恨旧风流。
帘影碧桃人已去，屧痕苍藓径空留。两眉何处月如钩？
挽刘监丞二首
杜范（宋代）

奕世诗书远，三刘姓字香。
乡评高宿望，里社借余光。
莲浦秋堂晚，松冈夜室长。
典刑无复见，南望独凄凉。
菩萨蛮 其三 幽愤
左锡嘉（清代）

轻携八口舟如叶。伤心没个慈航接。生死奈何天。吟魂应解怜。

航山云作障。巴水风生浪。素旐阻危滩。白杨萧寺寒。
无逸用前韵见谢复次韵三首
傅察（宋代）

鹏飞初不碍蒿蓬，自拟归休慕仲翁。
况有仙姿标洞府，泠然御寇已乘风。
临江仙·曾向泗滨浮玉质
史浩（宋代）

曾向泗滨浮玉质，也居十二峰前。飞来藓发尚如拳，郁纷因出岫，巧镂是谁镌。挈榼凭栏成胜赏，老夫亦自颓然。坐疑霭霭上瑶天。已为苏旱雨，却放老龙眠。
何时 其一
沈寿榕（清代）

何时沧海变桑田，划破鸿濛界外天。诸国有疆分岛屿，汉家无事习楼船。

烟开鳌背凭空结，烛照犀光彻夜然。世上升沈都莫问，君平卖卜已年年。
吴殿丞代州通判
梅尧臣（宋代）

举才不避势，必也知其长。
王官诚济济，岂得佐边疆。
代郡实雄要，昔已选帅良。
功名乃欲取，叱驭登太行。
临贺别驾李子西同年寄五字诗以杜句君随丞相后为韵和以谢焉五首 其二
杨万里（宋代）

老拙谁肯伴，束书自相随。此外无长物，犹有一鸱夷。

小醉即孤咏，自遣不要奇。西湖妙天下，未羡习家池。
觅芍药代简岂潜
戴复古（宋代）

照映亭池芍药春，红红白白斗精神。
与其雨打风吹去，争似殷勤折赠人。
同颖叔修撰游吴圃分得须字
郭祥正（宋代）

地与浮丘接，花如锦帐铺。杜康倾琥珀，海若献珊瑚。

老竹争抽笋，幽禽自引雏。人生行乐尔，富贵亦何须。
村舍杂兴
陆游（宋代）

坚卧非由病，端居不是斋。
世情元自薄，人事固多乖。
晨饭炊稊米，宵行点豆秸。
昔人言可用，第一忌安排。
蹇应叔自宜兴寄近诗和马字韵
吴泳（宋代）

吾老百世休，辍书学耕者。
祈年占土牛，喜雪掘玉马。
海鲞带卤烧，溪莼和鼓下。
却忆古蚕丛，晤言莫能写。
春雨二首 其二
冯延登（金朝）

小雨濛濛润土膏，谷风习习不惊条。晨烟半湿低平野，春水初生没断桥。

已见鹅黄匀柳麦，更看檀紫上榆椒。从今乐事知相继，栉比云平看陇苗。
雪夜冯周二兄来小酌诗呈仓使
钱时（宋代）

入夜同人为我来，旋寻香味小衔杯。
满堂和气虽云乐，怕有人间暖未回。
明胎息
吕岩（唐代）

密室静存神，阴阳重一斤。炼成离女液，咽尽坎男津。

渐变逍遥体，超然自在身。更修功业满，旌鹤引朝真。
玉泉山二首 其二
刘鹗（清代）

孤塔苍崖结搆牢，岿然俯视世滔滔。烟云连野心同远，楼阁依山步渐高。

性本虚明宜自得，无经悟入亦徒劳。可怜有客勤三礼，不见灵光现玉毫。
寄蚝冈彭先生
陈英弼（明代）

蚝冈冈畔草堂深，办亩方塘绕竹阴。座上清风生玉麈，涧边流竹杂瑶琴。

芳樽自得閒中乐，佳句尝从醉里吟。笑我宦游淹岁月，江湖赢得雪盈簪。
柳絮
韩琦（宋代）

杨柳生花不恋枝，纷纷终日亦何依。聚来庭下为毬辊，散向空中作雪飞。

閒共落英浮远水，静和幽蝶舞斜晖。见君方惜春难住，忍纵轻狂搅扰归。
在水军宴韦司马楼船观妓
李白（唐代）

摇曳帆在空，清流顺归风。诗因鼓吹发，酒为剑歌雄。

对舞青楼妓，双鬟白玉童。行云且莫去，留醉楚王宫。
送阎少隐同其弟伯子宣子赴试淮南为一月之别
仲并（宋代）

街头日夜催槐黄，去去归帆如许忙。
我病公行欠卮酒，少迟饮至共传觞。
和人游北固
盛时泰（明代）

岁暮将何适，三山烟雨边。
日明知海气，云尽识江天。
古树开僧寺，寒潮荡客船。
登临殊有意，濡足祗堪怜。
春去吟
邵雍（宋代）

好物足艰难，都来数日间。
既为风搅挠，又被雨摧残。
富贵醉初醒，神仙梦乍还。
游人不知止，依旧倚朱栏。
木绵布歌
艾性夫（元代）

吴姬织绫双凤花，越女制绮五色霞。
犀薰麝染脂粉气，落落不到山人家。
蜀山橦老鹄衔子，种我南国趁春雨。
浅金花细亚黄葵，绿玉苞肥压青李。
吐成秋茧不用缲，回看春箔真徒劳。
乌鏐笴滑脱茸核，竹弓弦紧弹云涛。
挼挲玉箸光夺雪，纺络冰丝细如发。
津津贫女得野蚕，轧轧寒机纬霜月。
布成奴视白氎毡，价重唾取青铜钱。
何须致我炉火上，便觉挟纩春风前。
衣无美恶暖则一，木棉裘敌天孙织。
饮散金山弄玉箫，风流未逊扬州客。
蜡梅四绝
杨冠卿（宋代）

游蜂辛苦事芳菲，嚼蕊偷香酿蜜脾。
还被东风巧收拾，又随春色上南枝。
武夷行寄刘侍郎
郭祥正（宋代）

平生爱仙山，最闻武夷好。千峰巑岏月倒挂，万木阴森春不老。

群仙浮舟出寥廓，未济明河半空泊。世人可见不可攀，静夜天风吹宝乐。

须信仙家日月长，尘埃下土空茫茫。贤愚得失竟何益，坐十绿发催秋霜。

人感感悟有谁早，丈人寻真归故乡。故乡宅在武夷址，山势回环碧城起。

仙棋一局一番春，几见桃花满流水。他年功成趋帝阙，醉唤常娥拥明月。

照开三十六洞天，玉树瑶花恣攀折。丈人之乐其无央，我今欲往亲在堂。

侧身南望未能到，耿耿寸心思梦长。
次韵黄文若寄灯夕不出之作
周紫芝（宋代）

少小从舞雩，鼓瑟常屡希。结发事坟典，愿言探玄微。

钟鸣漏忽尽，残星独晖晖。征鞍老涂路，白露沾裳衣。

齿发倏已暮，富贵终难祈。佳辰念京洛，流车看騑騑。

结客少年场，儿女如瓠肥。红灯白昼暖，醉盌黄金挥。

回头二十载，狗盗相因依。时光了如梦，菽粟不救饥。

飘零少行乐，老大空歔欷。今年四海静，扊扅张外扉。

芙渠焰明缸，金波丽春帏。秾李樽前歌，游子月下稀。

铮铮银漏中，扑扑春蛾飞。此老最可怜，已杜禦寇机。

但知草中和，浩荡歌皇威。晶荧一短檠，搔首悟昨非。

风流如黄香，不作传柑归。更携袖中珠，来寻北山薇。

诗盟倘可同，愿复无余遗。
题凉格庄会莽图余越园画葬梁文忠公
曾习经（清代）

寒鸡再三号，引炬何煌煌。堂堂种树人，归骨崇陵傍。

负土礼敢隳，凄痛激中肠。路人不能歌，来者各沾裳。

忠义诚所安，兹图宁遽张。卷还勿复陈，私心多慨慷。
喜迁莺（甲辰冬至寓越，儿辈尚留瓜泾萧寺）
吴文英（宋代）

冬分人别。渡倦客晚潮，伤头俱雪。雁影秋空，蝶情春荡，几处路穷车绝。把酒共温寒夜，倚绣添慵时节。又底事，对愁云江国，离心还折。

吴越。重会面，点检旧吟，同看灯花结。儿女相思，年华轻送，邻户断箫声噎。待移杖藜雪后，犹怯蓬莱寒阔。最起晚，任鸦林催晓，梅窗沈月。
四月戊申赋盐万岁山中仰怀外舅谢师厚
黄庭坚（宋代）

只今汉庞公，白发佐州郡。
穷通视寒暑，仕已谁喜愠。
长松卧涧底，桴溜多裂璺。
未须论才难，世人无此韵。
禅悦称性深，语端入理近。
涣若开春冰，超然听年运。
临民秉三尺，朱墨不可紊。
传闻但言归，心许手自隐。
欲知南陂稻，得几就收捃。
胥疏江湖滨，不迩金玉训。
濡需且肉食，觳觫恐钟衅。
龙移山发洪，虎乳月生晕。
竹声寒夏簟，辍寝中夜听。
寄声向鹿门，傥赐劳苦问。
游齐州灵岩四首 其一
韦骧（宋代）

征尘汹汹顿消磨，路入灵岩好趣多。崖穴透空疑昼月，泉池凝渌似春波。

锦帷香细薰千佛，金殿灯明觉众魔。一宿禅房幸安稳，明朝骑马又长坡。
赠庵僧
陈松龙（宋代）

独羡为僧者，尘缘不到门。
采薪松落子，移径竹生孙。
古井汲云气，寒山招月魂。
犹怜生死海，应□出前村。
十二弟寄所和邵子文病中感怀之作复次韵寄子文
晁说之（宋代）

先生穷著书，宁比近术赦。天故使之贫，赤手唯书籍。

或者窥残篇，律吕起韶夏。微意有子传，光烛不邻借。

大臣荐曰才，留守劝征驾。讲席出正涂，肯以眇跛讶。

生平畎亩心，愿被草木化。卧龙终佐汉，扪虱聊倚华。

二君独何居，耿耿心中夜。不悟伊吕间，安容管葛亚。

璞玉讵连城，祇堪双则价。何事揶揄鬼，疾病寻舋鏬。

井臼每苦烦，药食则不暇。不药得中医，默符覆器□。

哦诗便无恙，乞酒宴茅舍。弥荷天地恩，性命永其贳。

饥鹰侍中辈，死矣一饱乍。顾我与君侯，更愧东山谢。
禅人写真求赞
释正觉（宋代）

发长带雪，骨瘦横山。
身心冷淡，云月高閒。
三条篾束兮道情自槁，五叶华开兮春信那悭。
夏月过周六园林因有茶瓜之会
王恭（明代）

森爽凤山里，林幽暑自移。幸无尘外事，应有静中期。

鸟触牵风幔，猿投宿露枝。茶瓜并异味，随兴且淹迟。
凉轩
王秠（宋代）

异政丰馀暇，新轩雅构成。
云成檐外落，魂自座中清。
尽日松风响，通宵花月明。
琴觞暂舒啸，才用即登瀛。
东城外作呈圆机
晁说之（宋代）

默默专城岁月驰，忽来郊外得心期。
龙蛇起伏知何处，天地圆心在此时。
更喜风光似江介，可怜饱饷便忘疲。
即从此路东归去，他日何能得梦思。
挽桂林戴别乘敦常
林光朝（宋代）

杖屦何年别，杉松古道旁。城山秋月尽，南岭暮云长。

古调愁难合，孤根幸勿伤。欲将数行泪，重至郑公乡。
常山道中见梅花盛发二首 其一
卢龙云（明代）

东风几日送春还，喜见梅花满道间。吴越山川从此始，游人且莫说乡关。
江西
苏轼（宋代）

江西山水真吾邦，白沙翠竹石底江。
舟行十里磨九泷，篙声荦确相舂撞。
醉卧欲醒闻淙淙，真欲一口吸老庞。
何人得俊窥鱼矼，举叉绝叫尺鲤双。
破阵子 关山道中
宋琬（清代）

拔地千盘深黑，插天一线青冥。行旅远从鱼贯入，樵牧深穿虎穴行，高高秋月明。

半紫半红山树，如歌如哭泉声。六月阴崖残雪在，千骑宵征画角清，丹青似李成。
初到善溪慧照庵寄张无尽五首 其四
释德洪（宋代）

世辩不妨无骨舌，好山难绊自由身。从教折脚铛儿笑，且欲南来识凤麟。
送赵舜臣知温州
孙应时（宋代）

闽岭淮堧忆细侯，更烦东作谢公州。
清规已出百城上，仁气便销千里愁。
好去彩衣娱寿斝，归来紫橐奉宕放旒。
马前雁荡风烟里，几许新诗答素秋。
秦鸾曲
陈允平（宋代）

盈盈白玉钿，袅袅黄金缕。
拍拍水晶奁，皎皎珊瑚树。
帘前双燕飞，门外桃花雨。
无处说相思，羞对秦鸾舞。
早行
王镃（宋代）

客程因太早，却费一更眠。
落月已归海，残星犹在天。
橹声荷叶浦，萤火豆花田。
隔岸谁家起，青灯远树边。
西山
刘因（元代）

西山龙蟠几千里，力尽西风吹不起。
夜来赤脚踏苍鳞，一著神鞭上箕尾。
天风泠泠清入肌，醉抱明月人间归。
嫦娥洒泪不敢语，银河鼓浪沾人衣。
寄谢君平莫饶舌，袖中此物无人知。
玉楼春
欧阳修（宋代）

芙蓉斗晕燕支浅。留著晚花开小宴。画船红日晚风清，柳色溪光晴照暖。美人争劝梨花盏。舞困玉腰裙缕慢。莫交银烛促归期，已祝斜阳休更晚。
久过重阳菊英粲然即事十首
方回（元代）

平生我解量人品，元亮真成晋伯夷。
我欲招魂无别物，剩将洒酒菊花枝。
摆绣鸡 其二
韦骧（宋代）

一片垂丹臆，鲜明锦不如。殷红间深翠，半敛又全舒。

未遇夺真画，犹虚博物书。虽非孔鸾比，傥可诧其馀。
次驹父游孺子亭韵
李彭（宋代）

平居懒与慢相亲，寄傲行歌似隐沦。水退荷花饥残暑，秋来山色挽幽人。

从雌鸂鶒窥黄帽，旁母凫雏映白蘋。兴罢归来去高卧，诗成聊复寄雷陈。
初至鄜州感事
晁说之（宋代）

罪斥云一纪，常亦守官箴。
置身江海畔，放言麋鹿岑。
大吏不诃江，小吏自堪任。
虾菜日异馔，著书敌南金。
岂无二三子，善叩响不沈。
更逢四高士，语妙何愔愔。
俯揽尘土影，仰摅冰玉心。
苦辛虽在昔，菑获实於今。
归榜不忍速，故庐尚可寻。
金闺朝轇轕，荃壁梦萧森。
领阔贻尔诮，新贵使我瘖。
饥寒一丈室，奔走九秋砧。
长坂马难健，败絮虱易侵。
池西别故旧，税驾雕山阴。
白翟无曩迹，赫连有脱镡。
幸哉廊庙术，勇不夸纵擒。
誓表前日来，父子恩更深。
战士老腐粟，癯儒适懦襟。
羊肥卧沙种，酒美西凉斟。
农武自先烈，五律勤窥临。
礼乐被远俗，三叹斥哇淫。
勉旃不再辱，聊尔容华簪。
歛迹有余愧，难闻弦诵音。
尚喜屋山阿，双泉如鸣琴。
远明桑苎翁，品茶疑未谌。
洞中有仙者，得度人駸駸。
长生非敢望，却粒实所钦。
肠空不贮愁，虑绝发奇祲。
何劳东皋计，即日返幽林。
难忘平昔兴，一为梁甫吟。
过永叔郊居（二首）
多炡（明代）

雄鸠啼不歇，客散近黄昏。
蜡屐粘香絮，单衣绣雨痕。
炊烟寻去径，社鼓望前村。
半道牛车至，争驰入郭门。
中秋江城书事时闻同社有舟游者
区越（明代）

梧桐疏影月中秋，新雁如云阵岭头。光彩自匀天宇遍，清虚谁在广寒游。

山杯独酌人千里，野阁期登岁一周。今夜海门天更阔，无缘吹笛近渔舟。
【双调】鱼游春水
未知作者（元代）

角门儿关，夜香残，空着人直等到更阑。他今夜不来呵咱身上慢，闪的我孤
单。孤单不曾惯，鲛俏泪不干。
江行有惠梅花者因忆杜少陵云江上被花恼不彻无处告诉只颠狂遂借此意而吟
袁说友（宋代）

去年短棹孤山阁，寻得横斜在篱落。带花饮酒六七人，醉傍钱塘城下泊。

今年江上花恼时，无处告诉狂如痴。一枝的皪对无语，独把诗酒相羁縻。

平生百念轻于发，惟有梅花心未歇。只愁花谢老相催，老尽头白花又发。
七八用喜雪韵四首
吴潜（宋代）

不持寸铁事应难，何止空空竭两端。
远麓遮藏山被檄，轻冰裁翦水能官。
将梁兔苑瀛洲比，把蔡鹜池台阁看。
独羡当年灰袋客，雪埋气宇更充胖。
过卞山次韵朱仰止涧亭绝句 其一
沈与求（宋代）

曲涧潺潺隐石堤，玉虬双引戏晴漪。相思后夜添清绝，木落山空月半规。
二月十九日请张学士苏提学洪方伯同饮席中联句送谢长史
祁顺（明代）

雨馀南浦绿波生，缱绻难为送别情。贾谊素闻藩国重，仲舒终是宦途轻。

慈闱碧水丹山近，心事青天白日明。忠孝怜君能两尽，乾坤休更问谁名。
戏赠陆大夫十二丈（一作乐府戏赠陆大夫十二丈）
孟郊（唐代）

莲子不可得，荷花生水中。犹胜道傍柳，无事荡春风。

渌萍与荷叶，同此一水中。风吹荷叶在，渌萍西复东。

莲叶未开时，苦心终日卷。春水徒荡漾，荷花未开展。
郊庙歌辞。享先农乐章。雍和
佚名（唐代）

前夕视牲，质明奉俎。沐芳整弁，其仪式序。

盛礼毕陈，嘉乐备举。歆我懿德，非馨稷黍。
再次韵为谢
周麟之（宋代）

公诗律严如用兵，江淮草木先知名。
少当千人扫文阵，晚策百胜攻愁城。
诗坛老将天下杰，笔倒三江流万折。
时将妙句吐长虹，李杜文章光不灭。
由来事业师伊周，讵止博识穷九丘。
星列丹墀蔼华望，月升金掌陈嘉谋。
脱冠归来双鬓改，任尔功名争好采。
挥弦月下奏高山，击楫波间哦小海。
方今祝网仁如商，圣贤相逢治具张。
鹤书帝午诏多士，不以椳阒寸长。
如公岂得栖林壑，焉问晓猿惊索寞。
岁晚方谐魏阙心，官閒不减商山乐。
湖上春来花恼人，我不忧贫依富邻。
朋友胶漆古来事，愿言握臂追雷陈。
韩持国再遗洛中斑竹笋
梅尧臣（宋代）

牡丹开尽桃花红，班笋迸林迟角丰。
两株远寄川上鸿，韩郎辍口赠楚翁。
便令剥锦煮荆玉，甘脆不道箪瓢空。
小谢旧城昭亭下，侵天筀竹溪西东。
螗蜋生後出牙茁，罗列满地争强雄。
是时楚翁所食寡，朝饭暮饭唯其充。
今来得此谓过分，一贵一贱物苟同。
赠祖泽长老
邹浩（宋代）

针芥相投有几人，故人亭畔忽相亲。四门开了无它事，笑倚潇湘一片春。
同樊润州游郡东山
皇甫冉（唐代）

北固多陈迹，东山复盛游。铙声发大道，草色引行驺。

此地何时有，长江自古流。频随公府步，南客寄徐州。
龟山寺鱼池
李绅（唐代）

汲水添池活白莲，十千鬐鬣尽生天。

凡庸不识慈悲意，自葬江鱼入九泉。

剃发多缘是代耕，好闻人死恶人生。

祇园说法无高下，尔辈何劳尚世情。
颂古六首 其一 即心即佛。
释元静（宋代）

即心即佛，铁牛无骨。戏海狞龙，摩天俊鹘。西江吸尽未为奇，火里生莲香拂拂。
岁暮简钱唐邦彦征君以诗招饮席间因次其韵
文林（明代）

隐君潇洒有高斋，径造何烦折简催。
雪砌宜人寒不扫，溪门待简夜还开。
离离灯火分春色，奕奕梅花照酒杯。
笑杀山阴王长史，不逢安道为谁来。
河浑浑
黄哲（元代）

河浑浑，发昆仑。渡沙碛，经中原。喷薄砥柱排龙门，环嵩绝华熊虎奔。

君不闻汉家博望初寻源，扬旌远涉西塞垣。穷探幽讨事奇绝，云是天津银潢之所接。

葱岭三时积雪消，流沙万派从东决。东州沃壤，徐豫之墟。

怀山襄陵，赤子为鱼。夕没钜野，朝涵孟诸。茫茫下邑皆涂污，民不粒食乡无庐。

桑畦忽变葭苇泽，麦垄尽化鼋鼍居。宫中圣人方旰食，群公夙夜忧旷职。

星郎又乘博望槎，西去盟津求禹迹。始闻古道行千艘，一朝势转才容舠。

奔冲倏忽骇神怪，浅不浮沤深没篙。我上梁山望曹濮，长叹沧桑变陵谷。

万人举锸功莫施，犹拟宣防再兴筑。宣防汉武威，曷若尧无为。

洪波阅九载，端拱垂裳衣。玄圭锡夏后，安得辞胼胝。

龙门一疏凿，亘古功巍巍。巍巍功可成，河水浑复清。
题赵大年小影
赵孟坚（宋代）

一行白鹭过前山，飞去沙鸥半复还。
更有精能君见否，黄鹂两两绿杨间。
月夜过灵彻上人房因赠
权德舆（唐代）

此身会逐白云去，未洗尘缨还自伤。

今夜幸逢清净境，满庭秋月对支郎。
秋日
俞桂（宋代）

芙蓉未拆桂香浮，落日西风雁过楼。
一雨空阶深夜滴，十分秋是十分愁。
侣鸥亭
洪适（宋代）

憩策新亭上，波光入坐来。鱼游能自乐，鸥狎肯相陪。

风快尘襟豁，云深俗驾回。寻盟须日涉，未怕落霞催。
游叔虞祠
张伯玉（宋代）

庙中桐叶手中文，闲读高碑拂素尘。
异陇归禾曾是主，徒林射素独留神。
关河莫问周秦事，花木谁分汉魏春。
惟有门前旧溪水，秋风幽咽送行人。
群仙册一十八首 其八 戏狮
胤禛（清代）

青猊原瑞物，长养属仙家。迟日呼童子，春风试爪牙。

食惟衔露草，卧为护丹砂。好献通明殿，天衢驭帝车。
寄题芜湖深道所居二首·寄傲轩
李弥逊（宋代）

男儿鹜功名，浪起四方志。
辙环百年间，正足消两髀。
达人坐进此，妙处不容喙。
卷舒周古今，俯仰小天地。
南窗有馀清，松菊爽朝气。
岂独傲世怀，吾生真可寄。
偈颂一百六十首 其十六
释宗杲（宋代）

眼空宇宙浑无物，大坐当轩孰敢窥。选佛追官俱已了，同途把手不同归。
知止亭晚望寄清大师
释蕴常（宋代）

柳绕平湖绿映堤，栏干人静夕阳迟。归鸦欲尽千林暝，白鸟飞来一段奇。

短发缘愁分壮志，断云含雨入新诗。不堪更作怀人恨，歌罢竹枝成别离。
惠性上人
释祖钦（宋代）

惠性忽通，差别无碍。
七纵八横，得大自在。
向微尘晨转浑身，影落五湖云水外。
问时人，会不会。
明白一句子，卞璧无瑕，
骊珠绝颣。
措鱼儿
李公昴（宋代）

晓风痴、绣帘低舞。霏霏香碎红雨。燕忙莺懒春无赖，懒为好花遮护。浑不顾。费多少工夫，做得芳菲聚。休颦百五。却自恨新年，游疏醉少，光景恁虚度。

猊烟瘦，困起庭阴正午。游丝飞絮无据。千林湿翠须臾遍，难绿鬓根霜缕。愁绝处。怎忍听，声声杜宇深深树。东君寄语。道去也还来，后期长在，紫陌岁相遇。
郡圃木樨开第二花
李曾伯（宋代）

苍苍仙种自谁栽，一度秋光两度开。
故遣宝花装世界，重教金度见如来。
香於月下开樽对，意似霜前把菊催。
生怕重阳风雨近，亟须领略莫迟回。
城西 其二
高心夔（清代）

宠冠亲贤料遽衰，致身胡取亟登危。将军清静归醇酒，公子声登误绣丝。

坊乐入筵天庆节，殿材营第水衡司。十年风谊亏忠告，江海堙流此泪垂。
颂古十一首
释咸杰（宋代）

粥了令教洗钵盂，铁船无底要人扶。
片帆高挂乘风便，截海须还大丈夫。
斥野燐
刘祖满（明代）

临池耽访卫夫人，衙鼓铜龙已报寅。曲槛骋光金马影，画屏曦报碧鸡燐。

久将正气留天地，岂有文章泣鬼神。花际漫劳誇伎俩，燃犀曾照本来身。
寄题苏子美沧浪亭
韩维（宋代）

闻君买宅洞庭傍，白水千畦插稻身。
生事已能支伏腊，岁华全稻属文章。
骞飞灵凤知何暮，蟠蛰蛟龙未可量。
莫以江山足清尚，便收才业傲虞唐。
颂古八首 其八
释深（宋代）

不点自行，不拨自转。伎俩天然，机轮如箭。如今分付当行家，百岁光阴已不多。

若能直下猛提取，天上人间争奈何。
曾谹父使君招客双岩堂
谢伋（宋代）

云篆长悬纪岁年，凤池人去政声传。
风流继踵今诗伯，物色分声到绮筵。
南国甘棠有琪树，平居大屋尚修椽。
使君小试扶真手，高义仍闻过昔贤。
送富枢知三衢三首
苏籀（宋代）

代天襟量服英髦，能扈王舟出海潮。
轻重裴公陈梗切，安危汉孺绝麾招。
吟笺访古羊腾石，奕局行春柯烂樵。
谢傅不应丘壑尚，绝尘机警冠当朝。
送从兄思甫尉富阳
刘攽（宋代）

南州吏数千，尉事独神仙。平日稀桴鼓，端居数醉眠。

潮声雷出海，山色剑横天。会尽登临兴，淹留肯计年。
初度日占六首
王夫之（明代）

横风斜雨掠荒邱，十五年来老楚囚。垂死病中魂一缕，迷离唯记汉家秋。
寄庐岳僧
齐己（唐代）

一闻飞锡别区中，深入西南瀑布峰。天际雪埋千片石，

洞门冰折几株松。烟霞明媚栖心地，苔藓萦纡出世踪。

莫问江边旧居寺，火烧兵劫断秋钟。
送李秘校赴太平法掾
宋庠（宋代）

沈臂惊秋肉减分，晓波衰柳对离群。
臣饥枉索中都米，卿事犹参下国军。
三袭赋台抛苑雪，一尘乡树辨江云。
坐曹少茹徒劳叹，南阙干霄迟献文。
和友人喜雪
李中（五代）

腊雪频频降，成堆不可除。伴吟花莫并，销瘴药何如。

谢女诗成处，袁安睡起初。深迷樵子径，冷逼旅人居。

惹砌催樽俎，飘窗入簿书。最宜楼上望，散乱满空虚。
感皇恩·天水浴英姿
佚名（宋代）

天水浴英姿，精神清彻。偏向蕤宾奈炎热。瑞蓂飘飘，却是生贤吉日。凌云志气，飘飘无敌。头角轩昂，作霖在即。谁识功名待时立，一朝腾踏，国赖维城力。庆萱堂齐寿，延千亿。
【王宫】脱布衫过小梁州
张鸣善（元代）

草堂中夏日偏宜，正流金烁石天气。素馨花一枝玉质，白莲藕天弯琼臂。门外红尘衮衮飞，飞不到鱼鸟清溪。绿阴高柳听黄鹂，幽栖意，料俗客几人知？
【幺】山林本是终焉计，用之行舍之藏兮。悼后世，追前辈，对五月五日，歌楚些吊湘累。
山中月夜草色香烈颇如昔年上庸鹿门之游感而
张嵲（宋代）

月淡云始合，沉沉山树清。
露濡幽气馥，涧草不知名。
既念上庸隐，复怀鹿门行。
暌离驰岁月，南北异平生。
况抱怀昔念，存没感中情。
缅怀故园月，亦傍山河明。
花发因风散，溪流度石平。
当时游瞩地，何人复再经。
客心徒搔搔，夜色自冥冥。
萧散讵为适，祗今悲愤盈。
和道粹探春
刘敞（宋代）

去岁探花烦两郎，今年逢春情更长。广文主人似知我，一首新诗能发狂。

载酒可以过扬子，肩舆不嫌干辟彊。东风老去甚容易，百日醉倒我无妨。
水龙吟（癸丑生日，时再得明道祠）
刘克庄（宋代）

依然这后村翁，阿谁改换新曹号。虚名砂砾，旁观冷笑，何曾明道。吟歇后诗，说无生话，热瞒村獠。被儿童盘问，先生因甚，身顽健、年多少。

不茹园公芝草。不曾餐、安期瓜枣。要知甲子，陈抟差大，邵雍差小。肯学痴人，据鞍求用，染髭藏老。待眉毛覆面，看千桃谢，阅三松倒。
寿施徽州 其三
洪适（宋代）

新安谁云小，领县数过五。异时庙堂人，剖竹来接武。

斯民亦何幸，父母□召杜。大惠先一州，要知非久处。
客有询近作者书此示之
郭曾炘（清代）

唐宋藩篱略未窥，狂歌自写此心悲。吾生不幸多言中，天意终心厌乱期。

临水登山行已老，吟风弄月复偕谁。思量何物供诗料，还学毗耶杜口宜。
阻风小孤山晚晴作
贺铸（宋代）

小孤山下晚波恬，妥堕青鬟玉镜奁。借与彭郎作眉样，西南初月正尖纤。
凤箫吟·雨溟濛
王之道（宋代）

雨溟濛。年年今日，农夫共卜新丰。登高随处好，银瓶突兀，南峙对三公。真珠漙露菊，更芙蓉、照水匀红。但华发衰颜，不堪频鉴青铜。
相逢。行藏休借问，且徘徊，目送飞鸿。十年湖海，千里云山，几番残照凄风。蟹螯粗似臂，金英碎、琥珀香浓。请细读离骚，为君一饮千钟。银瓶、三公，皆山名。
题周鲲山水八帧 其五 柳塘烟霭
弘历（清代）

新柳丝丝嫩袅风，前溪几曲后溪通。烟村水郭绝胜处，不是吴中定越中。
丙午十二月五日雨中答邵四右庵喜予至三用涪翁仁亭诗韵
蒋仁（清代）

贺监峭帆去，余亦归故山。回睇万松岭，云雾霾高寒。

君家好兄弟，文采蔚豹斑。不见数十日，迟我风雨关。

执手道近状，鸣瀑飞檐栏。小楼日高卧，翰墨有余闲。

折梅怀陆凯，当筵赠苏端。穷达贵适意，其余曷足观。
昌甫诗来言九日是悼亡之日因答和及紫芝是日过城下 其一
韩淲（宋代）

玉山何许两峰高，不特云藏雾亦韬。可惜敝庐城郭浅，心蓬徒使目还蒿。
六朝门。二废帝
周昙（唐代）

肆意荒狂杀不辜，方嗟废帝又苍梧。

自言威震为英武，肯虑湘东与玉夫。
青草孝贻祠堂和张子翼韵 其二
梁必强（明代）

耳外无闻车马音，白云长护宇垣深。心田远接槐三叶，手泽长垣桂一林。

课子才名齐北斗，承家礼教重南金。照人古道今犹在，唤醒人间乌哺心。
林正惠公挽词
楼钥（宋代）

百辟素归重，三朝俱受知。
风稜振台省，名字落戎夷。
召节叨同命，几廷踵旧规。
隧铭书不尽，归泣岘山碑。
池州废林泉寺
杜牧（唐代）

废寺林溪上，颓垣倚乱峰。看栖归树鸟，犹想过山钟。

石路寻僧去，此生应不逢。
汉阳
林頵（宋代）

西来汉水接江流，大别山前旧沔州。
看到夕阳无尽兴，一行飞鹭下汀洲。
春云
李中（五代）

阴去为膏泽，晴来媚晓空。无心亦无滞，舒卷在东风。
久客
晁说之（宋代）

客子能久惯，将何号有生。
墨池能入用，纸被喜无声。
新月生缑岭，凄风过渭城。
忽如无所叹，却似太忘情。
岁暮有感
蔡戡（宋代）

久困京尘厌剧烦，一麾江海养衰残。
簿书丛里身空老，鼓角声中岁又阑。
赢得星星双鬓白，空余耿耿寸心丹。
自怜憔悴今如许，盍向明时早挂冠。
夜作绝句三首
赵蕃（宋代）

高下钟声一听闻，林梢落月乱纷纷。
忽来眼底诗无数，颇念高人与细分。
再到小园见落花有感
宋庠（宋代）

急雨前旬滞客筵，群葩何事亦翩翩。
风长日暖东君醉，无限宫娃失翠钿。
湖上值雨
仇远（元代）

波痕新绿草新青，有约寻芳苦不晴。
莎径泥深双燕湿，柳桥烟淡一莺鸣。
山围故苑春常锁，泉落低畦暖未耕。
十载旧踪时入梦，画船多处看倾城。
吊仅老塔
楼钥（宋代）

仅老相从五十朞，来瞻遗塔我心悲。
当时旧话无人说，空有门前洗钵池。
善世曲
释宗泐（明代）

体虚凝兮真常。妙应化兮无方。启崇筵兮日吉辰良。

礼孔修兮启躬斋庄。目眷眷兮遥望。感必通兮在诚。

紫磨躯兮白玉毫光。驾云车兮旌幡侍傍。眷阎浮兮斯格，仰盛容兮洋洋。
无题
陆游（宋代）

画阁无人昼漏稀，离悰病思两依依。
钗梁双燕春先到，筝柱羁依暖不归。
迎得紫姑占近信，裁成白紵寄征衣。
晚来更就邻姬问，梦到辽阳果是非？
退食偶书
杨旦（明代）

燕居如此亦佳哉，地湿莎青绝点埃。片席且移花底坐，清风时傍竹间来。

滥叨厚禄颜空汗，斜倚晴窗句谩裁。最是暮春天气好，公庭吏散独徘徊。
杂曲歌辞·舞马词
张说（唐代）

万玉朝宗凤扆，千金率领龙媒。
眄鼓凝骄躞蹀，听歌弄影徘徊。
天禄遥征卫叔，日龙上借羲和。
将共两骖争舞，来随八骏齐歌。
彩旄八佾成行，时龙五色因方。
屈膝衔杯赴节，倾心献寿无疆。
帝皂龙驹沛艾，星兰骥子权奇。
腾倚骧洋应节，繁骄接迹不移。
二圣先天合德，群灵率土可封。
击石骖驔紫燕，摐金顾步苍龙。
圣君出震应箓，神马浮河献图。
足踏天庭鼓舞，心将帝乐踟踌。
钱塘怀古
倪承茂（清代）

五代兴亡一梦中，射潮江浒想英雄。锦衣木石沾恩幸，铁券山河誓始终。

凤舞龙飞形胜在，虎符玉节霸图空。花开陌上年年好，无复行人指故宫。
杂言送王无咎及第后授江都尉先归建昌
梅尧臣（宋代）

白袍来，黄绶回。来跨骞驴回跨马，麻源三谷桂花开。

江都作尉入风埃，主人刘向西京才。心如明月无不照，恐君已到还鸾台。
送春
邓肃（宋代）

宿雨初开万翠屏，相携云水自由身。
寸心未逐莺花老，一笑能留天地春。
傥得新诗同刻烛，不妨濁酒共倾银。
往来一气何须问，蝙蝠飞时日正晨。
出京寄无咎二首 其二
张耒（宋代）

老去相看情益亲，河梁分手欲沾巾。祇应诵得离骚赋，长作行吟去国人。
用韵谢诸客和章
文天祥（宋代）

传鼓发船去，我秦君向湘。
持螯思太白，占鹊问东方。
世味秋云薄，交情江水长。
相期天路晓，阵马度风樯。
秋日饮后晚归
邵雍（宋代）

水竹园林秋更好，忍把芳樽容易倒。
重阳已过菊言开，情多不学年光老。
阴云不动杨柳低，风递轻寒生暮草。
无涯逸兴不可收，马蹄慢踏天街道。
尚书筵中咏红手帕
徐夤（唐代）

鹤绫三尺晓霞浓，送与东家二八容。罗带绣裙轻好系，

藕丝红缕细初缝。别来拭泪遮桃脸，行去包香坠粉胸。

无事把将缠皓腕，为君池上折芙蓉。
田司谏白砚
邵宝（明代）

闻道端溪上，佳人类玉成。墨蒸云气重，朱滴露华清。

皓皓怜长濯，庚庚陋大横。公心如皦日，自尔献承明。
楝花二首 其一
徐庭翼（清代）

楝花品列众香中，我笑前人太不公。二十四番绝以此，也应羞愧对春风。
潼关
史悠咸（清代）

扶舆两戒望中分，终古雄关峙独存。白帝三峰尊太华，黄河一独走昆仑。

盘雕沙碛闻传箭，散马秋原见列屯。揽辔临风感兴废，承平形势漫重论。
真娘墓
谭铢（唐代）

武丘山下冢累累，松柏萧条尽可悲。

何事世人偏重色，真娘墓上独题诗。
稻田
韩淲（宋代）

秋深耕稼熟，绿浪起黄云。纵却牛羊践，难驱鹅鸭群。

断乾根易拨，摧压穟频分。烟露未全冷，村村晴气曛。
凝岚轩
周忱（明代）

开轩面东岑，远近压群峰。峰头有岚气，旦暮生晴空。

映日飘几席，因风媚帘栊。幽人乐宴坐，极目开轩窗。

青枫坠湿翠，白鸟穿溟濛。支颐每自适，清乐谁能同。
戏占 其一
毛澄（清代）

九月渝州暖，繁花照眼新。巴江清似酒，渴杀锦城人。
晚斋谒张永南翰读归复简此
林士元（明代）

宿雨不潦羲伯驭，晚凉堪曳玉堂裾。朱帘静度燕山色，碧构清涵太史书。

倾盖几回瞻相业，虚襟终日对文儒。临风漫省瑶华造，欲报琼英愧不如。
寄王屋山人孟大融
李白（唐代）

我昔东海上，劳山餐紫霞。亲见安期公，食枣大如瓜。
中年谒汉主，不惬还归家。朱颜谢春辉，白发见生涯。
所期就金液，飞步登云车。愿随夫子天坛上，闲与仙人扫落花。
过张桓侯故居
陈璋（清代）

汉鼎三分日，桓侯战伐高。心犹轻马赵，气已夺孙曹。

卤莽生何轻，精灵死亦豪。英风留涿鹿，不剪旧蓬蒿。

不填故实，自是桓侯，移壮缪不得。
丁尚书挽词二首
司马光（宋代）

凤跸游汾曲，非态得传人。
闺台尤显重，训诰愈深游。
论道参黄阁，横经侍紫宸。
如何天不憖，志业未全伸。
还自广陵四首
秦观（宋代）

邗沟缭绕上云空，坐阻层冰不得通。
赖有东风可人意，为开明镜玉奁中。
为琛上人题
欧阳守道（宋代）

今日有心还有累，当来无窗亦无宽。
难将世事眉双皱，尽付尘缘指一弹。
烦恼不从生处有，应酬都向梦中看。
不知向去宽多少，万里秋空孤月寒。
芙蓉
潘牥（宋代）

为惜艳阳妆，新枝不肯长。
绿深秋后雨，红坼夜来霜。
偏间垂杨畔，多临古岸傍。
年年根蒂在，开谢未渠央。
减字木兰花（冬日饮别赵德远）
赵长卿（宋代）

小春天气。未唱阳关心已醉。红蓼秋容。后会何时得再逢。

归朝好事。仰看皇州扬雨露。百里恩波。拟欲留公无奈何。
岁暮
谢灵运（南北朝）

殷忧不能寐，苦此夜难颓。
明月照积雪，朔风劲且哀。
运往无淹物，年逝觉已催。
寄黄龙清老三首
黄庭坚（宋代）

万山不隔中秋月，一雁能传寄远书。
深密伽陀枯战笔，真成相见问何如。
梁洁夫幽居林宇靓深画幽邃不类贵第宛然山林
曹勋（宋代）

低窗窄榻颇怡颜，香绕衣襟丈尺间。
一笑渠渠得三寿，要令风味似商山。
解閟
方回（元代）

苦吟成癖习，多难迫衰年。
生理终无赖，诗名似许专。
刚肠百链劲，老笔万钧悬。
得失元相半，乾坤本不偏。
岭南送使
张说（唐代）

秋雁逢春返，流人何日归。
将余去国泪，洒子入乡衣。
饥狖啼相聚，愁猿喘更飞。
南中不可问，书此示京畿。
高宗建炎初祀昊天上帝 捧俎用《丰安》。
郊庙朝会歌辞（宋代）

祀事孔明，礼文惟楙。爰洁牺牲，载登俎豆。或肆或将，无声无臭。

精祲潜通，永绥我后。
感别送从叔校书简再登科东归
孟郊（唐代）

长安车马道，高槐结浮阴。下有名利人，一人千万心。

黄鹄多远势，沧溟无近浔。怡怡静退姿，泠泠思归吟。

菱唱忽生听，芸书回望深。清风散言笑，馀花缀衣襟。

独恨鱼鸟别，一飞将一沉。
南园
李贺（唐代）

方领蕙带折角巾，杜若已老兰苕春。南山削秀蓝玉合，

小雨归去飞凉云。熟杏暖香梨叶老，草梢竹栅锁池痕。

郑公乡老开酒尊，坐泛楚奏吟招魂。
送居厚弟二首
刘克庄（宋代）

昨日传修觐，明朝说祝厘。
予归宁悻悻，子去亦迟迟。
已草引年疏，重吟听雨诗。
如何无一字，端的报来期。
八月二十六日西山暂归
石申（清代）

去去欲无还，幽忧可驻颜。此生贪白业，不死看青山。

善友能相共，浮云且自闲。风尘燕市在，留与鬓毛斑。
醉醒
元稹（唐代）

积善坊中前度饮，谢家诸婢笑扶行。

今宵还似当时醉，半夜觉来闻哭声。
偈颂六十八首
释法薰（宋代）

刀不自割，水不自洗。
山僧拄杖化为龙，吞却乾坤大地。
闺门诗三首
郑刚中（宋代）

幽思春云乱，拟向琴中说。
徽寒锦荐高，未鼓弦中绝。
尚有无弦韵，或可奏明月。
阶前望冰轮，去去不停辙。
薄命如妾何，秋风河汉阔。
万年欢 同济武香岩雨文星期雪中小饮是夕沈生度曲程生鼓琴
曹溶（明代）

兆应丰年，下重帷沈郎，腰瘦歌雪。互祝羌池，倦羽鹿车停发。

袅袅睛丝不断，被落雁、数声弹绝。浮尘隘、通计彭殇，平原高冢留骨。

邹枚赋心已歇。奈时当缟纻，何以为别。肮脏须存，穷岂挫人之物。

聊屈匡扶巨手，刻画到、陈隋妖袜。灯前只、满汎兰觞，麝煤庭下薰月。
白雁
朱珙（宋代）

汉使传书事惘然，筝弹玉柱怨商弦。行离露阵迷湘浦，字断银商带楚烟。

汀鹭错呼惭独立，沙鸥误认狎群眠。芦花明月长为主，自是来宾又隔年。
忆学堂前凌霄花
殷奎（明代）

开遍凌霄石上花，先生犹自未归家。去年此日花开里，几度凭阑到日斜。
临江仙·手拈黄花无意绪
辛弃疾（宋代）

手拈黄花无意绪，等闲行尽回廊。
卷帘芳桂散余香。
枯荷难睡鸭，疏雨暗池塘。
忆得旧时携手处，如今水远山长。
罗巾浥泪别残妆。
旧欢新梦里，闲处却思量。
将至金陵谒曾子开侍郎
郭祥正（宋代）

秋空久不雨，漠漠风卷沙。胡为起高兴，昨夜辞山家。

明投金陵郭，府观凌紫霞。公解豫章榻，我停银汉槎。

一倾别后言，电雹鸣交加。借公口中春，发我枝上花。

又如出地雷，空山走龙蛇。公能结明主，我亦思无邪。

但惊歧路别，进退各有涯。浮生能几时，鬓发忽已华。

会合岂易得，兵厨酒仍佳。慎勿学谢安，扪涕空戚嗟。
春草碧 芜城怀古
刘炳（明代）

平山堂下东风，何处海棠春、琼花月。桥上十里珠帘，金钗翠袖歌声彻。

醉倒玉人扶、银灯揭。莫问旧日江山，几多离别。却忆锦帆游、迷宫阙。

回首故苑繁华，豪气五陵都销灭。断柳锁寒烟、潮声咽。
秋意四首 其三
刘敞（宋代）

鷾鸸信多智，出处能自谋。非无人间畏，而袭人间游。

微风动高林，梁栋生早秋。敛翼从所愿，落实安得留。
七夕
权德舆（唐代）

佳期人不见，天上喜新秋。玉珮沾清露，香车渡浅流。

东西一水隔，迢递两年愁。别有穿针处，微明月映楼。
出萧关怀古
陶翰（唐代）

驱马击长剑，行役至萧关。悠悠五原上，永眺关河前。

北虏三十万，此中常控弦。秦城亘宇宙，汉帝理旌旃。

刁斗鸣不息，羽书日夜传。五军计莫就，三策议空全。

大漠横万里，萧条绝人烟。孤城当瀚海，落日照祁连。

怆矣苦寒奏，怀哉式微篇。更悲秦楼月，夜夜出胡天。
夏日小园
方回（元代）

山中岂不乐，奈无田可耕。
傍宅莳荒圃，长夏日閒行。
行倦即独坐，时闻幽鸟鸣。
剪花汰葵冗，护笋观竹成。
诗就意偶到，事罕心无营。
忽复佳客至，取酒相与倾。
熟醉径高卧，颓然忘送迎。
余龄能几何，聊用遨此生。
秋夜达萧关
于武陵（唐代）

扰扰浮梁路，人忙月自闲。去年为塞客，今夜宿萧关。

辞国几经岁，望乡空见山。不知江叶下，又作布衣还。
挽岳君举
牟巘五（宋代）

五十余年事，都将作梦看。
早方磨铁砚，老遂葬桐棺。
蚁结途方戒，驹驰岁已阑。
山前一片石，读者为悲酸。
哭妹 其二
冯如京（清代）

义死终非死，偷生岂是生。猿啼空有泪，鹤梦已无情。

江月年年白，秋风夜夜清。冥台休更怨，湘水此芳名。
天平山白云泉
范仲淹（宋代）

灵泉在天半，狂波不能侵。
神蛟穴其中，渴虎不敢临。
隐照涵秋碧，泓然一勺深。
游润腾云飞，散作三日霖。
天造岂无意，神化安可寻。
挹之如醍醐，尽得清凉心。
闻之异丝竹，不含哀乐音。
月好群籁息，涓涓度前林。
子晋罢云笙，伯牙收玉琴。
徘徊不拟去，复发沧浪吟。
乃云尧汤岁，盈盈长若今。
万里江海源，千秋松桂阴。
兹焉如有价，北斗量黄金。
次李秀喦鹤不溪四诗韵
刘宰（宋代）

少年意气十分强，河广期凭一苇航。
老去结庐渔舍畔，笑看凫雁往来忙。
训蒙绝句 卓尔
朱熹（宋代）

颜渊不日趋于化，此境宁容末学知。细诵师言强思索，独于博约语无疑。
华山畿·夜相思
佚名（南北朝）

夜相思，投壶不停箭，忆欢作娇时。
晚对亭
林汉宗（宋代）

晚对无人但翠屏，春猿秋鹤自飞吟。
满船载酒来歌舞，谁识当年仁智心。
震禅师喜谈传灯录谩以一偈示之
王庭圭（宋代）

僧问灵山一会禅，不知谁与佛言论。灵山会里何曾说，只有阇梨独得闻。
杂咏 其二
李应莘（清代）

锦波瀰瀰锦鳞美，尺书中有相思子。柳枝枯尽江上青，兔走乌飞速如水。

去雁声遥不复回，烟江几日风帆开。酒香百瓮泼春泪，惆怅故人殊未来。
姚源忆故人 赠董先生藏头联珠
马钰（金朝）

予属付须当认。取本源清净。意清心除境。灭心忘尽。形八戒持来正。洽灵灵心印。结光辉禅定。是神仙准。
感皇恩（丐祠居射村作）
胡舜陟（宋代）

乞得梦中身，归栖云水。始觉精神自家底。峭帆轻棹，时与白鸥游戏。畏途都不管，风波起。

光景如梭，人生浮脆。百岁何妨尽沉醉。卧龙多事，谩说三分奇计。算来争似我，长昏睡。
径山
韩淲（宋代）

明月池头国一禅，残僧依旧占三椽。薰风正绿门前树，积水都清涧下川。

坐断千峰因底事，身轻百劫本何缘。箯舆有客登临久，斋罢茗盂香散烟。
玉山道中五首 其五
李纲（宋代）

行李远瀫水，禅扉依玉山。烟岚数峰秀，云水一溪弯。

小市晚犹合，疏钟寒自还。旧游如昨日，屈指十年间。
金刚随机无尽颂·法身非相分第二十六
释印肃（宋代）

如来一念周，无尽意风流。
丰干骑老虎，沩山跨水牛。
题元遗山诗集后 其二
王又曾（清代）

萧萧走马傍长楸，一代声华剩楚囚。野史尽烦供乐府，劫灰飞不到中州。

乱来花草铜驼泪，梦里家山渭水流。自渍模糊难卒读，打窗寒雨飒穷秋。
一人泉
章望之（宋代）

一人泉在此山颠，万人可饮闻旧言。
顾我无人试此水，盛夏独饮南风前。
天池寺次阳明先生韵 其三
邹元标（明代）

是处青山能作主，年来无住亦无取。琼浆一掬正泠泠，翻手为云覆手雨。
巴陵女子行
彭罙（元代）

巴陵郡西江水浑，赤沙黄壤东南奔。迩来湜湜已百载，中有婉南之忠魂。

当时郡有贾氏妇，志节凛凛摩乾坤。家亡国破身执义不辱，乃是韩魏国忠献五世之曾孙。

临平湖开石封发，五陵气尽天房昏。甲马三百万，北来正啍啍，连城破竹势迎刃。

牵羊系颈，投冠解绶，乞伏窜匿俱纷纷。不意弱草中，见此松柏根。

读书不学曹大家，事夫却是桓少君。

君臣大义本与夫妇一，慷慨万古保贞操。视生死朝夕，不啻富贵如浮云。

恨不生为男，横戈赴三军。栖栖临绝音，耿耿昭人文。

练裳纵横四百字，上陈祖宗创业有至道，下斥奸邪误国偷生存。

吾词既毕分已尽，精卫何苦犹衔冤。想当捐佩入不测，幽光上浮白日衔，阴魄直塞珠宫门。

湘灵罢瑟虙妃泣，冯夷长啸群龙翻。至今合颂其诗感其事，令人浩气填膺那可扪。

或者疑之不能成人善，谓其见梦于人，不若效灵史氏为可敦。

乌乎时无欧阳公，断臂之妇终无闻。

何以愧卖降表贞节，薄俗那能讥兔园。我愿燃犀取灵骨，封以夏屋旌以石表双高蹲。

奏之大廷布天下，激厉臣子皆忠淳，可以扶三纲正人伦。

谓予有不信，请视贾娥坟。
挥麈堂二首 其一
吴渊（宋代）

老守重来何所为，筑成台榭凿成池。绿深夜雨龟鱼远，红压春风莺燕迟。

民乐轩墀偏少讼，官閒园圃自多诗。凤团啜罢投衾枕，梦觉花间日影移。
禅人写师顶相求赞
释师观（宋代）

禅不参，道不学，
个样村僧唱喏也。错错，
一段风光无处著。
舟次七级
黄砻（明代）

春水何消闸令为，柳边幸有酒家旗。呼童甫买他乡醉，又被东风当面吹。
题宝林寺可赋轩
范成大（宋代）

十里山行杂市声，道傍无处濯尘缨。
宝林寺里逢修竹，方有诗情约略生。
行圃
杨万里（宋代）

饭罢来窥园，晴路忽流水。
石子净无尘，一一湿如洗。
夜来元无雨，霜消痕尚尔。
稚子有素约，杖屦从我戏。
老夫偶独先，稚子久不至。
初心一何乐，中路惨不喜。
怅望行复歇，回顾亦三四。
行逢木蕖开，攀翻嗅霜蕊。
次韵子济兄送行
李洪（宋代）

春草年年愁望匀，鸰原鼎足叹离分。
恶诗恨别江南社，驽马惭辞冀北群。
细雨催行将食冷，片帆归省待风薰。
赠言况得珠玑句，笔陈翩翩妙五云。
挽刘中远侍郎 其三
史尧弼（宋代）

沄沄绿水边，丈室一萧然。顾陆留青箬，宗雷老白莲。

研朱看点易，摇麈听谈玄。忽忽风流尽，长怀晋宋前。
盥盘铭
佚名（先秦）

与其溺于人也，宁溺于渊。溺于渊犹可游也，溺于人不可救也。
闰三月二十八日午门应制赐宴及烛
马世俊（明代）

右掖趋朝瑞霭浓，千门望跸立从容。烟光次第笼台柳，漏点依稀带晓钟。

曝背岂知丹陛峻，温纶不待紫泥封。大官送饭初承诏，银烛还闻下九重。
赠张平符督学晋三楚观察使
梁朝钟（清代）

附罗砥南极，高可近青天。牂牁万里流，疾走汇百川。

昔有宋南万，芳业芬花田。夫子踵前武，文藻春华鲜。

敦行自皇古，丰肌蓬瀛仙。湛识罔不达，汤汤浚审渊。

经术焫六虚，治法绝党偏。减登如可还，繄曰能比肩。

文章信含誉，紫府分衡铨。海澨𩼦鲻品，获游清泠泉。

沐浴此萧艾，遂欲口兰荃。感恩与知己，逖哉三生缘。

搴衣秋江浒，临岐剧潸然。
看花
朱淑真（宋代）

欲向花边遣旧愁，对花无语祇成羞。春光踪好须归去，谁伴幽人著意留。
江南道中
王之道（宋代）

江回山崦两三家，招飐东风酒旆斜。羸马送曛行自急，峭寒欺客晚还加。

日边雁足应传信，竹外梅梢合放花。指点东城归路窎，一川流水闹栖鸦。
读子游近诗复次前韵二首
方回（元代）

江湖流辈互相高，刻楮搏沙漫自劳。
孰肯剖肠湔垢滓，始能落笔近风骚。
通疏障碍河东注，剔抉幽微鬼夜号。
汉魏以来数人耳，曲须和寡始为遭。
送同儒大德归柏梯寺
薛能（唐代）

柏梯还拟谢微官，遥拟千峰送法兰。行径未曾青石断，

拂床终有白云残。京尘濯后三衣洁，山舍禅初万象安。

薇蕨纵多师莫踏，我心犹欲尽图看。
寄余玉馨表妹 其二
陈云仙（明代）

忆别分携在柳阴，奇山上望象山岑。手牵玉藕丝难断，口嚼青茶苦自禁。

古镜不磨难见面，银缸未点尚留心。寥寥孤馆同谁语，芭雨桐风几夜深。
浣溪沙（再用韵）
张孝祥（宋代）

宫柳垂垂碧照空。九门深处五云红。朱衣只在殿当中。

细捻丝梢龙尾北，缓携纶旨凤池东。阿婆三五笑春风。
次韵刘淳叟见寄二首
喻良能（宋代）

九万垂云翼，胡为乃倦飞。
丘园聊偃息，岩阜故因依。
蝶栩新酣睡，鸥驯久息机。
只应与风景，相赏莫相违。
啸台
李廌（宋代）

何当共巾履，一笑破群忧。
我登步兵台，缅怀昔来游。
英声入万壑，奇气盘九幽。
转盼迹已陈，况今仍千秋。
鸾凤吟苏门，奚用愧彼俦。
堪笑刘越石，幸胜功遂收。
登高君能赋，乃是子安流。
作诗已可人，洗我万古忧。
南岳魏监庙曩自请奉祠恬於声利十余年来益闭
牟巘五（宋代）

谁知白鹤早登门，遗墨犹余屋漏痕。
师友百年同慧脉，固应自有不云存。
为张都阃宗大题画四首 其三
张宁（明代）

斜阳淡淡澄江晚，渚蓼江蘋映葭菼。蓬窗风飏钓丝轻，竹炉茗熟茶烟淡。

沙平浦远雁行孤，人在潇湘八景图。平生自得江湖趣，不是烟波旧钓徒。
金缕曲·题王佑遐侍御前辈除夕祭词图
吴庆焘（清代）

短煞英雄气。尽消磨、日月双丸，雕虫小技。又是一年将尽夜，忍负流光水逝。

况玉友、相逢燕市。诗虎酒龙都寂寞，且翻新、生把词灵祭。

应胜乞，洞箫谥。

横流坐看沧桑徙。苦低回、凤池陈迹，乌台新垒。谏草年来焚欲尽，仍剩伤时热泪。

算博得、屠苏一醉。千古痴騃谁卖却，会有时、先墓甘心誓。

听爆竹，正儿戏。
生查子（和李商老）
谢薖（宋代）

情亲难语离，且尽玻璃盏。双鲤有来时，莫使音书缓。

征骖去若飞，不道家山远。相见小冯君，笑语迎归雁。
赠江南从事张侍郎
陈陶（唐代）

平南门馆凤皇毛，二十华轩立最高。几处谈天致云雨，早时文海得鲸鳌。

姻联紫府萧窗贵，职称青钱绣服豪。江徼无虞才不展，衔杯终日咏离骚。
送人自蜀回南游
齐己（唐代）

锦水东浮情尚郁，湘波南泛思何长。蜀魂巴狖悲残夜，

越鸟燕鸿叫夕阳。烟月几般为客路，林泉四绝是吾乡。

寻幽必有僧相指，宋杜题诗近旧房。
暗用古人名诗寄程帅
陈造（宋代）

羡公椽笔衔阳秋，黄钟大吕豪端收。
省闱高掇未足道，文章老端第一流。
轇轕玄谭已惊众，倒河翻澜骇飞动。
递中筒诗陆续来，旧债示偿新债重。
即今搦管重犯严，强颜回顾口如箝。
更驱行李伸此情，句法政用公镌劖。
庆东原·江头即事
曹德（元代）

低茅舍，卖酒家，客来旋把朱帘挂。长天落霞，方池睡鸭，老树昏鸦。几句杜陵诗，一幅王维画。
猿作怪，鹤莫猜，探春偶到南城外。池鱼就买，园蔬旋摘，村务新开。省下买花钱，拚却还诗债。
闲乘兴，过小亭，没三杯著甚资谈柄。诗题小景，香销古鼎，曲换新声。标致似刘伶，受用如陶令。
田家即事
舒岳祥（宋代）

饱暖无他事，天心亦易回。
缫车翻急瀑，麦磨响轻雷。
履辟行泥笋，衣蒸过雨梅。
荒村断鱼肉，随兴酌出杯。
毗陵郡斋追忆卿味
杨万里（宋代）

坐无黄雀牛尾狸，荆溪日日思江西。
若无鹅梨与海错，江西却江思荆溪。
旧居江西不自惜，到得荆溪却追忆。
明年官满归江西，却忆荆溪难再得。
江珍海错各自奇，冬裘何曾羡夏絺。
鹅梨黄雀无不可，荆溪江西不关我。
和彭仲庄对牡丹止酒哦二首
杨万里（宋代）

病身无伴卧空山，石友相从慰眼寒。
呼酒捻花谈旧事，牡丹匹似梦中看。
游仙一十九首 其二
郭祥正（宋代）

非尘复非烟，氲氲散紫清。乃知泠风御，翛翛恣游行。

忽逢黄金阙，云是玉帝京。逍遥侍御者，不假精锐兵。
出南康城望庐山云烟
夏敬颜（清代）

秋山晓若失，极睇但叆叆。旬日院圃中，不厌两相对。

今晨笋舆上，俶诡纷异态。始焉吐徐徐，玉互匡君带。

多罗与妙鬘，姽婳罥朝黛。五老乍见招，罗列拥幢盖。

白才萦须眉，青欻覆鲐背。顷刻嘘轮囷，一气六合内。

云将过扶摇，乃为此狡狯。何当乘旖旎，上叩紫金界。

帝命云中君，酌以霞浆瀣。庶几肤寸泽，八殥资灌溉。

行行指秀峰，清梵答松籁。
李伯纪丞相挽诗 其二
曾开（宋代）

太上初传位，安危俛仰间。从容回万乘，指顾复三关。

汉北尘沙迥，闽中日月闲。谁知千载后，遗恨在燕山。
摩诃池赠萧中丞
薛涛（唐代）

昔以多能佐碧油，今朝同泛旧仙舟。

凄凉逝水颓波远，惟有碑泉咽不流。
思归引
曹勋（宋代）

岁峥嵘以高逝兮，辰一往而不返。
夫君胡为乎，伏幽陵而连蹇。
邈佳人之怀余兮，策予马之不前。
亘川涂之修阻以纷错，兮雪漫漫而蔽天。
期百舍之不息兮，命予驾而勉旃。
题小西湖
姚勉（宋代）

主人胸次一西湖，新展苏堤小画图。
待种梅花三百本，请君雪里访林逋。
送子威史归邵怒
曹勋（宋代）

闽浙相望一寸心，鴒原落寞叹孤音。
五年情话空相忆，千里闲门肯见寻。
只拟连床常对语，岂堪垂老更分襟。
它时果许邻幽筑，莫倦天台尘土深。
虎丘劝农
虞俦（宋代）

春事三分破二分，山郊劝相岂虚文。
通宵已过台前雨，破晓谁耕陇上云。
士女携壶方杂还，老癃扶杖亦欢欣。
迂疎为郡浑无补，只把丰年答圣君。
寄衡父满翁
王令（宋代）

只卓来篇不许双，社坛高处立旌幢。
自知孤敌难为胜，欲竖长旌一面降。
须学依墙勤哭楚，莫同伏弩助收庞。
何时玉手归重搦，笑倒秋醪潋灩缸。
博罗舟中次王梅溪韵
罗瑛（清代）

春梦沈沈唤不醒，仙山何处访仙经。诗情最艳花无色，愁绪难消酒不灵。

浪迹十年头易白，天涯一见眼犹青。稚川尚有长生箓，莫道云山道杳冥。
和竖伯梅六题一孤芳二山间三雪中四水边五月
胡寅（宋代）

畴昔黄金入汉宫，只今娇额为谁容。
嫦娥也觅孤栖伴，并照巫阳十二峰。
水调歌头
京镗（宋代）

四载分蜀阃，万里下吴樯。老怀易感，厌听催别笛横羌。自愧谋非经远，更笑才非任剧，安得召公棠。有志但碌碌，无绩可章章。

汉嘉守，明似月，洁如霜。邦人鼓舞，爱戴惟恐趣归忙。况是水曹宗派，仍得苏州句法，燕寝书凝香。且趁东风去，步武近明光。
寄马明府
宗臣（明代）

秋云何处寄相思，华发知君满面垂。去国柴桑陶令醉，还家薏苡汉臣悲。

竟无尺素传朱鲤，或与仙人种紫芝。一自沧江分折柳，十年摇落鹿门期。
老将
朱继芳（宋代）

不把琱刀卖，曾随夜斫营。
老年犹善饭，壮日想能兵。
上马身仍健，看鸿眼更明。
战多人不信，枉指箭瘢呈。
山居
释梵琮（宋代）

居山活计随时用，触事都从旧路行。
只把手头些子力，拨开火种自烧铛。
鲍家田
吴济（宋代）

摇旆家家酒，收犁处处村。
草深迷井口，槿密拥篱根。
绿水明秧本，青山失烧痕。
多应忌蚕事，畏客掩柴门。
客中戏书
释绍嵩（宋代）

远笛招幽响，无人行归堆。
马嘶游寺客，鸦护落巢儿。
日转槐阴暮，天高秋气悲。
还应重风景，时作一篇诗。
游普济寺
王休（宋代）

排险凌空入磴斜，参差金碧倚烟霞。
一山门里分三刹，万柳湖边带几家。
世人无人吞粟棘，国中有佛吐莲花。
凭栏凝望遥天表，数点青山似乱鸦。
和李舍人使君纾题云明府道室
皎然（唐代）

许令如今道姓云，曾经西岳事桐君。流霞手把应怜寿，

黄鹤心期拟作群。金箓时教弟子检，砂床不遣世人闻。

桂阳亦是神仙守，分别无嗟两地分。
自由叹
郑国藩（清代）

婚姻不自由，夫妇道常苦。自由流弊滋，还将道义补。

欧西盛文明，离异多中土。漫说自由乐，自由翻自误。

梁鸿配孟光，何尝以色取。举案敬如宾，千秋留芳矩。

乃知正始道，可作护符护。爱情虽不深，名分维之固。

寄语自由人，仳离莫轻赋。卫氓前车在，啜泣嗟何诉。
寄李彦平
吴芾（宋代）

日伫高轩过，从容慰别离。已乖桂子约，还失菊花期。

正尔思一面，忽然掀两眉。闻君有召节，平步上丹墀。
杂兴四首 其一
陆游（宋代）

风雨鸡喔喔，雪霜柏森森。独居虽无友，二物感我深。
虞美人 题琵琶行诗意帧子
江瑛（清代）

浔阳送客伤离别。船里清歌咽。烟波夜久梦初醒。

荻花枫叶伴哀吟。不胜情。

天涯飘泊朱颜老。江上西风早。红绡一曲又清秋。

谁将司马旧时愁。画中留。
为高芝大卿寿
释宝昙（宋代）

江南江北梅雨村，山东山西将相门。
谢天为产此英杰，一洗瘴雾中黄昏。
斯文槃槃古都会，象犀珠玉如云屯。
富商巨贾不易售，独许王谢窥藩垣。
周家草木本忠厚，几遭雨横春风颠。
试将尺箠付其手，定御六辔驰幽燕。
天回地转诚有日，小屈皂盖仍朱幡。
风流太守民父母，向来狱市多平反。
圜扉寂寞度晴书，鼠辈亦复环诸孙。
太平无象此其象，亟挽画鼓当华轩。
黄金百镒锦千两，半以寿客馀歌樽。
功名富贵两成就，我亦鸡犬随腾骞。
得閒
刘克庄（宋代）

准敕放还山，祈閒果得閒。直令舂庑下，也胜乞墦间。

子美虽存阙，渊明且闭关。遥怜早朝者，推枕恐催班。
定边杂咏 其一
王錞（清代）

紫塞推岩邑，乌延托宦游。星连西极迥，月寄北庭愁。

万里沙飞雨，千山雪酿秋。非衔操割命，肯向此淹留。
渝州候严六侍御不到，先下峡
杜甫（唐代）

闻道乘骢发，沙边待至今。不知云雨散，虚费短长吟。

山带乌蛮阔，江连白帝深。船经一柱观，留眼共登临。